作者:李處全
標題:賀新郎
內容:心事知誰許。政吾曹、摛辭弄翰，邀涼蠲暑。節物於人俱可喜，今夕渠偏媚嫵。笑曝腹、書生風度。河鼓天孫非世俗，縱驚雲、急雨休輕訴。憶傾蓋，便如故。良辰歡意寬離緒。稱仙家、瑤臺縹緲，霓裳掀舉。應想塵寰空悵望，月路誰曾隔阻。是處有、綺窗朱戶。我愛五湖煙水闊，待扁舟，尋到搘機處。訪婺女，共嬃女。